SET ปิดร่วง 8 จุด คาด “กองทุน” ปรับพอร์ตก่อนประกาศงบ Q3 ลุ้นพรุ่งนี้รีบาวด์
SET ปิดร่วง 8 จุด หลังสถาบันปรับพอร์ตก่อนประกาศงบไตรมาส 3 พรุ่งนี้ตลาดฯคงแกว่งตัว ให้แนวรับ 1,625-1,630 แนวต้าน 1,640-1,650 จุด
27 ต.ค. 2564

นายวิจิตร อารยะพิศิษฐ์ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้ถอยลงมาในลักษณะของการสร้างฐานก่อน คล้ายตลาดหุ้นในภูมิภาคเอเชียส่วนใหญ่ติดลบเฉลี่ย 0.50% ในช่วงรอปัจจัยใหม่เข้ามา ซึ่งช่วงสั้นก็ยังเห็นนักลงทุนสถาบันปรับพอร์ตก่อนผลประกอบการของบริษัทจดทะเบียน (บจ.) จะออกมา ซึ่งตลาดบ้านเราผลประกอบการ บจ.งวดไตรมาส 3/2564 ที่กำลังทยอยประกาศออกมาก็คาดว่าจะชะลอตัว แต่ไตรมาส 4/2564 น่าจะค่อยๆ ดีขึ้น จากการลงทุน, ความเชื่อมั่น และเศรษฐกิจที่คาดว่าจะค่อยๆ ฟื้นตัวขึ้นได้
อย่างไรก็ดีแนะติดตามผลการประชุมธนาคารกลางยุโรป (ECB) และการประชุมธนาคารกลางญี่ปุ่น (BOJ) ที่จะมีขึ้นในวันที่ 28 ต.ค.นี้ และในสัปดาห์หน้าจะมีการประชุมธนาคารกลางสหรัฐฯ (เฟด) ที่จะต้องติดตามต่อไปด้วย
สำหรับแนวโน้มการลงทุนในวันพรุ่งนี้ (28 ต.ค.2564) นายวิจิตร กล่าวว่า ตลาดฯคงแกว่งตัวในช่วงรอดูปัจจัยจากต่างประเทศ โดยมีแนวรับ 1,625 – 1,630 จุด ส่วนแนวต้าน 1,640 – 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 2,851.55 ล้านบาท ปิดที่ 11.60 บาท ลดลง 0.50 บาท
KCE มูลค่าการซื้อขาย 2,849.13 ล้านบาท ปิดที่ 87.25 บาท เพิ่มขึ้น 2.00 บาท
SCGP มูลค่าการซื้อขาย 2,474.94 ล้านบาท ปิดที่ 64.75 บาท เพิ่มขึ้น 0.75 บาท
KBANK มูลค่าการซื้อขาย 2,370.76 ล้านบาท ปิดที่ 139.00 บาท ลดลง 0.50 บาท
AOT มูลค่าการซื้อขาย 1,556.79 ล้านบาท ปิดที่ 64.00 บาท ราคาไม่เปลี่ยนแปลง
 
 